KOMISIJAS ZIŅOJUMS

Apvienotā Karaliste



Saskaņā ar Līguma par Eiropas Savienības darbību 126. panta 3. punktu sagatavotais ziņojums

1. Ievads

2020. gada 20. martā Komisija pieņēma paziņojumu par Stabilitātes un izaugsmes pakta vispārējās izņēmuma klauzulas iedarbināšanu. Šī klauzula, kuru veido Regulas (EK) Nr. 1466/97 5. panta 1. punkts, 6. panta 3. punkts, 9. panta 1. punkts un 10. panta 3. punkts un Regulas (EK) Nr. 1467/97 3. panta 5. punkts un 5. panta 2. punkts, atvieglo budžeta politikas koordināciju nopietnas ekonomikas lejupslīdes laikā. Komisija savā paziņojumā pauda Padomei viedokli, ka pašreizējos apstākļos, ņemot vērā paredzamo nopietno ekonomikas lejupslīdi Covid-19 uzliesmojuma dēļ, ir pieļaujams iedarbināt šo klauzulu. Dalībvalstu finanšu ministri 2020. gada 23. martā piekrita Komisijas novērtējumam. Vispārējās izņēmuma klauzulas iedarbināšana ļauj uz laiku atkāpties no korekcijām vidēja termiņa budžeta mērķa sasniegšanai, ja tas neapdraud fiskālo stabilitāti vidējā termiņā. Attiecībā uz korektīvo daļu Padome uz Komisijas ieteikuma pamata var arī nolemt pieņemt pārskatītu fiskālo trajektoriju. Vispārējā izņēmuma klauzula neaptur Stabilitātes un izaugsmes paktā paredzētās procedūras. Tā ļauj valstīm atkāpties no budžeta prasībām, kas tiktu piemērotas parastā situācijā, un vienlaikus dod iespēju Komisijai un Padomei veikt vajadzīgos politikas koordinācijas pasākumus pakta ietvaros.

Saskaņā ar Komisijas 2020. gada pavasara prognozi sagaidāms, ka vispārējās valdības budžeta deficīts Apvienotajā Karalistē 2019.–2020. finanšu gadā būs 2,5 % no IKP, savukārt vispārējās valdības parāds būs 85,2 %. Tomēr galīgie budžeta izpildes dati par 2019.–2020. gada vispārējās valdības budžeta deficītu un parādu būs pieejami tikai 2020. gada rudenī. Saskaņā ar Komisijas prognozi sagaidāms, ka Apvienotās Karalistes budžeta deficīts 2020.–2021. gadā būs 10,7 % no IKP, savukārt parāds būs 102,5 % no IKP. Visi pieejamie pierādījumi, tostarp valstu iestāžu paziņojumi par to, cik lielā mērā budžeta politika reaģē uz nopietno ekonomikas lejupslīdi, kas saistīta ar Covid-19 pandēmiju, norāda uz budžeta deficītu, kas ievērojami pārsniedz robežvērtību 3 % no IKP 2020.–2021. gadā un 2021.–2022. gadā. Komisija 2020. gada 7. maija vēstulē lūdza Apvienoto Karalisti sniegt atjauninātu informāciju par paredzamo deficīta apmēru 2020.–2021. gadā. Tomēr Apvienotā Karaliste nesniedza prasīto skaidrojumu, bet atsaucās uz Budžeta atbildības biroja Covid-19 scenāriju, kas paredz, ka 2020.–2021. gadā deficīts ievērojami pārsniegs 3 %. Ņemot vērā šos faktorus, Komisija uzskata, ka tās pašreizējā prognoze par deficītu 10,7 % apmērā no IKP 2020.–2021. gadā ir pietiekami pārliecinošs pirmsšķietams pierādījums par pārmērīgu budžeta deficītu, kā noteikts Līguma 126. panta 2. punkta a) apakšpunktā.

Tāpēc Komisija, ņemot vērā iepriekš minēto, ir sagatavojusi šo ziņojumu, kurā analizēta Apvienotās Karalistes atbilstība Līgumā noteiktajiem deficīta un parāda kritērijiem. Tajā ņemti vērā visi būtiskie faktori un ievērojamais ekonomikas satricinājums, kas saistīts ar Covid-19 pandēmiju.

1. tabula. Vispārējās valdības budžeta deficīts un parāds (% no IKP)

2016–2017 2017–2018 2018–2019 2019–2020 COM 2020–2021 COM 2021–2022 COM Deficīta kritērijs Vispārējās valdības bilance -2,8 -2,7 -1,8 -2,5 -10,7 -6,2 Parāda kritērijs Vispārējās valdības bruto parāds 85,2 84,6 84,2 85,2 102,5 100,2

Piezīme. Avots: Eurostat, Eiropas Komisijas 2020. gada pavasara prognoze.

2.Deficīta kritērijs

Pamatojoties uz Komisijas 2020. gada pavasara prognozi, paredzams, ka Apvienotās Karalistes vispārējās valdības budžeta deficīts 2020.–2021. gadā sasniegs 10,7 % no IKP, kas pārsniedz Līgumā noteikto atsauces vērtību — 3 % no IKP — un nav tuvu tai. Prognozētais Līguma atsauces vērtības pārsniegums 2020.–2021. gadā ir ārkārtējs, jo tas ir nopietnas ekonomikas lejupslīdes rezultāts. Ņemot vērā Covid-19 pandēmijas ietekmi, Komisijas 2020. gada pavasara prognozē paredzēts, ka reālais IKP 2020. gadā samazināsies par 8,3 %.

Prognozētais Līguma atsauces vērtības pārsniegums nav īslaicīgs, pamatojoties uz Komisijas 2020. gada pavasara prognozi, kurā paredzēts, ka budžeta deficīts 2021.–2022. gadā saglabāsies virs 3 % no IKP.

Kopsummā 2020.–2021. gadā prognozētais deficīts ir virs Līgumā noteiktās atsauces vērtības — 3 % no IKP — un nav tuvu tai. Prognozētais pārsniegums atbilstoši definīcijām Līgumā un Stabilitātes un izaugsmes paktā tiek uzskatīts par ārkārtēju un ilgstošu. Visi pieejamie pierādījumi, tostarp valstu iestāžu paziņojumi par to, cik lielā mērā budžeta politika reaģē uz nopietno ekonomikas lejupslīdi, kas saistīta ar Covid-19 pandēmiju, norāda uz budžeta deficītu, kas ievērojami pārsniedz robežvērtību 3 % no IKP 2020.–2021. gadā un 2021.–2022. gadā. Komisija 2020. gada 7. maija vēstulē lūdza Apvienoto Karalisti sniegt atjauninātu informāciju par paredzamo deficīta apmēru 2020.–2021. gadā. Tomēr Apvienotā Karaliste nesniedza prasīto skaidrojumu, bet atsaucās uz Budžeta atbildības biroja Covid-19 scenāriju, kas paredz, ka 2020.–2021. gadā deficīts ievērojami pārsniegs 3 %. Ņemot vērā šos faktorus, Komisija uzskata, ka tās pašreizējā prognoze par deficītu 10,7 % apmērā no IKP 2020.–2021. gadā ir pietiekami pārliecinošs pirmsšķietams pierādījums par pārmērīgu budžeta deficītu, kā noteikts Līguma 126. panta 2. punkta a) apakšpunktā. Tādējādi analīze liecina, ka pirmsšķietami Līgumā un Regulā (EK) Nr. 1467/97 noteiktais budžeta deficīta kritērijs nav izpildīts.

3. Būtiskie faktori

Līguma 126. panta 3. punktā ir noteikts: ja kāda dalībvalsts neatbilst viena vai abu šo kritēriju izvirzītajām prasībām, Komisijai jāsagatavo ziņojums. Minētajā ziņojumā “ņem vērā arī to, vai valdības budžeta deficīts pārsniedz valdības investīciju izdevumus, kā arī ņem vērā visus citus būtiskus faktorus, tostarp dalībvalsts ekonomikas un budžeta stāvokli vidēji ilgā laikā”.

Minētie faktori ir sīkāk izskaidroti Regulas (EK) Nr. 1467/97 2. panta 3. punktā, kurā arī noteikts, ka nepieciešams pienācīgi ņemt vērā jebkurus citus faktorus, kurus attiecīgā dalībvalsts uzskata par būtiskiem, lai pilnībā novērtētu atbilstību deficīta un parāda kritērijiem, un par kuriem dalībvalsts paziņojusi Padomei un Komisijai. Kā norādīts Regulas (EK) Nr. 1467/97 4. pantā attiecībā uz budžeta deficīta kritēriju, tā kā valdības parāda attiecība pret IKP pārsniedz atsauces vērtību 60 % no IKP un nav izpildīts dubultais nosacījums, proti, deficītam jāpaliek tuvu atsauces vērtībai un tā atsauces vērtības pārsniegumam jābūt īslaicīgam, minētos būtiskos faktorus nevar ņemt vērā soļos, ko veic, lai attiecībā uz Apvienoto Karalisti, balstoties uz deficīta kritēriju, pieņemtu lēmumu par pārmērīga budžeta deficīta esību.

Pašreizējā situācijā attiecībā uz 2020. gadu jāņem vērā vēl viens svarīgs faktors – Covid-19 pandēmijas ekonomiskā ietekme, kura ļoti nopietni ir skārusi budžeta situāciju un kuras dēļ perspektīva ir ārkārtīgi nenoteikta. Pandēmijas rezultātā ir arī iedarbināta vispārējā izņēmuma klauzula.

3.1. Covid-19 pandēmija